Salamun, sultan il-għerf Jien ukoll bniedem li jmut, bħall-oħrajn kollha, imnissel mill-ewwel bniedem li sar mit-trab; f'ġuf ommi ssawwart b'ġisem, tul żmien ta' għaxar xhur magħqud bid-demm , miż-żerriegħa ta' raġel u l-pjaċir sieħeb l-irqad. Jiena wkoll meta twelidt, ħadt nifs li kulħadd jieħu, waqajt fuq l-istess art li ġġibna lkoll, bħall-oħrajn il-biki kien l-ewwel li semmajt. Fil-ħrieqi fisqewni u b'ħafna ħsieb rabbewni. Għax l-ebda sultan ma jibda ħajtu mod ieħor. Xorta waħda lkoll jidħlu fil-ħajja l-bnedmin, u xorta waħda lkoll joħorġu minnha. Għalhekk jien tlabt u qlajt l-għaqal; sejjaħt, u ġie fuqi l-ispirtu tal-għerf. Dan l-għerf qistu aqwa minn kull xettru u tron, u ntbaħt li l-għana mhu xejn ħdejh. Ma xebbahtx miegħu l-ħaġra l-aktar prezzjuża, għax id-deheb kollu ħdejh mhuwiex ħlief ftit ramel, u l-fidda quddiemu qisha ftit tajn. Aktar mis-saħħa u s-sbuħija ħabbejtu, u għoġobni aktar mid-dawl; għax id-dija tiegħu ma tgħib qatt. Mal-għerf ġieni l-ġid kollu, u miegħu ġiebli għana bla qjies. Jien fraħt b'dan kollu, għax kollox ġie wara l-għerf; u ma kontx naf li hu l-bidu ta' kollox. Bla qerq tgħallimtu u bla għira lill-oħrajn ngħaddih; l-għana tiegħu ma naħbihx. Għax hu għall-bniedem teżor bla qjies; dawk li jiksbuh isiru ħbieb Alla, jogħġbuh bid-doni li jieħdu minn tagħlimu. Jagħtini Alla li nitkellem sewwa kif għaraft, u naħseb kif jixraq bid-doni li tani. Għax hu t-triq tal-għerf, hu jmexxi l-għorrief fis-sewwa. F'idejh qegħdin aħna u kliemna, u d-dehen u s-sengħa ta' għemilna. Hu li tani tagħrif bla qerq ta' kulma hawn, li nagħraf kif inhi d-dinja u l-qawwa tal-elementi tagħha; il-bidu, it-tmiem u n-nofs taż-żminijiet, it-tibdil fil-mixi tax-xemx u l-qlib tal-istaġuni, id-dawriet tas-snin u l-post tal-kwiekeb; l-għamla tal-bhejjem u l-imġiba tal-annimali; il-qawwa tal-irjieħ, u l-ħsibijiet tal-bniedem, it-tiżwiq tax-xtieli u s-saħħa tal-għeruq. Ħwejjeġ moħbija jien għaraft u dawk li jidhru; għax għallimhomli l-għerf, li għamel kollox. Fl-għerf hemm spirtu intelliġenti, qaddis, waħdieni, ta' ħafna għamliet, fin, u attiv; jinfed fil-fond, u tebgħa m'hemmx fih; ċar u ebda ħsara ma tista' għalih; iħobb il-ġid u misnun sewwa; xejn ma jżommu u l-ġid jagħmel; iħobb il-bniedem, sod u żgur bla inkwiet; kollox jista' u fuq kollox jgħasses, u fl-erwieħ kollha jidħol, imqar f'dawk intelliġenti, safja u fini sewwa. Għax l-għerf jitħarrek aktar minn kull ħaġ'oħra li titħarrek; minħabba s-safa tiegħu jidħol f'kollox u jinfirex ma' kullimkien. Hu bħal daħna ħafifa tas-setgħa ta' Alla, nixxiegħa safja tal-glorja ta' Dak li jista' kollox; għalhekk xejn imdennes ma jidħol fih. Hu raġġ tad-dawl ta' dejjem, mera bla tebgħa tas-setgħa ħaddiema ta' Alla, u xbieha tat-tjieba tiegħu. Għalkemm hu waħdu, kollox jista', jibqa' dak li hu fih innifsu, u jġedded kollox; minn żmien għal żmien jidħol f'erwieħ qaddisa, u jagħmilhom ħbieb ta' Alla u profeti. Xejn ma jħobb Alla, jekk mhux dak li jgħix mal-għerf. Għax l-għerf jiddi aktar mix-xemx, u aqwa minn kull ġemgħa ta' kwiekeb, imxebbah mad-dawl, hu isbaħ minnu. Wara dawl il-jum jiġi dlam il-lejl; imma l-għerf l-ebda ħażen ma jista' għalih.